alexandrainst/scandi-wiki huggingface dataset:
Svæðisskipulag

Svæðisskipulag er skipulagsáætlun tveggja eða fleiri sveitarfélaga þar sem sett er fram sameiginleg stefna þeirra um byggðaþróun og þá þætti landnotkunar sem þörf er talin á að samræma vegna sameiginlegra hagsmuna hlutaðeigandi sveitarfélaga. Staðbundnar ákvarðanir um landnotkun skulu eingöngu teknar í svæðisskipulagi að því marki sem nauðsyn þykir til að tryggja sameiginlega hagsmuni hlutaðeigandi sveitarfélaga, til að útfæra landsskipulagsstefnu á hlutaðeigandi svæði eða vegna nauðsynlegrar samræmingar landnotkunar í fleiri en einu sveitarfélagi.

Skilyrði og framsetning 
Svæðisskipulag skal taka til svæðis sem myndar heild í landfræðilegu, hagrænu og félagslegu tilliti og getur þannig tekið til heilla landshluta eða annarra stærri heilda. Við gerð svæðisskipulags skal byggt á markmiðum laga þessara og landsskipulagsstefnu. Stefnumörkun svæðisskipulags skal taka til a.m.k. tólf ára tímabils. 

Svæðisskipulag skal sett fram í skipulagsgreinargerð. Þar skal koma fram rökstudd stefna sveitarfélaganna varðandi byggðaþróun ásamt umhverfismati svæðisskipulagsins. Að því marki sem tilefni er til að marka stefnu um staðbundnar ákvarðanir í svæðisskipulagi skal svæðisskipulag jafnframt sett fram á þemauppdráttum með greinargerð og/eða sérstökum skipulagsuppdrætti.

Í svæðisskipulagi skulu koma fram eftirfarandi atriði, eftir því sem við getur átt:

 sameiginleg stefna sveitarfélaganna um málefni sem undir svæðisskipulagið falla,
 hvernig svæðisskipulagið samrýmist markmiðum skipulagslaga,
 hvernig samræmis er gætt við landsskipulagsstefnu,
 hvernig svæðisskipulagið snertir aðrar skipulagsáætlanir eða áætlanagerð sveitarfélaganna,
 áfangar og tímasetningar við framfylgd stefnunnar.

Feli svæðisskipulagið í sér stefnu um landnotkun skal hún rökstudd með vísun í þróun undanfarinna ára og líklega þróun um landnotkun, eftir því sem við á. Gera skal grein fyrir forsendum stefnu, samræmi við önnur markmið svæðisskipulagsins og hvernig staðið verður að framfylgd þess í einstökum málaflokkum.

Eingöngu ein svæðisskipulagsáætlun er áskilin en það er svæðisskipulag fyrir höfuðborgarsvæðið. Í svæðisskipulagi höfuðborgarsvæðisins skal ávallt mörkuð stefna um byggðarþróun, verslunarmiðstöðvar, samgöngur og vegakerfi, veitur, útivistarsvæði, náttúru­verndar­svæði, vatnsverndarsvæði og annað sem sveitarfélögin telja ástæðu til að afmarka sameiginlega stefnu um eða samnýta, svo sem sorpvinnslustöðvar, sorpurð­unarsvæði, efnistöku- og efnislosunarsvæði, hafnir og samfélagsþjónustu.

Svæðisskipulag í gildi

 Svæðisskipulag höfuðborgarsvæðisins 2015-2040 sem unnið er á vettvangi Samtaka sveitarfélaga á höfuðborgarsvæðinu. 

 Svæðisskipulag Dalabyggðar, Reykhólahrepps og Strandabyggðar 2018-2030
 Svæðisskipulag Snæfellsness 2014-2026
 Svæðisskipulag Eyjafjarðar 2012-2024
 Svæðisskipulag Suðurnesja 2008-2024
 Svæðisskipulag háhitasvæða í Þingeyjarsýslum 2007-2025

Heimildir 

Skipulagsfræði
Bram Stoker

Bram Stoker (8. nóvember 1847 – 20. apríl 1912) var írskur rithöfundur sem er frægastur fyrir að hafa samið gotnesku skáldsöguna Drakúla. Á ævi sinni var Stoker þó kunnari sem aðstoðarmaður leikarans Henry Irving og leikhússtjóri Lyceum-leikhússins í London, sem Irving átti.

Æviágrip
Bram Stoker fæddist í Clontard í Dublin. Foreldrar hans voru Abraham Stoker og kvenréttindakonan Charlotte Mathilda Thornley. Stoker var þungt haldinn af óþekktum sjúkdómi á ungdómsárum sínum og sagðist hafa orðið mjög íhugull drengur vegna þess hve oft hann var rúmfastur. Þetta hafi síðan komið honum til góðs sem rithöfundur á fullorðinsárum sínum. Hann nam stærðfræði við Trinity-háskólann í Dublin frá 1864 til 1870 en var á sama tíma mjög áhugasamur um sagnfræði og heimspeki.

Eftir námsárin hóf Stoker að vinna sem leikhúsgagnrýnandi fyrir tímaritið The Dublin Mail. Þetta var ekki virt starfsgrein en Stoker vakti athygli lesenda fyrir vel skrifaða gagnrýni sína. Stoker kynntist leikaranum Henry Irving og vinskapur tókst með þeim eftir að Stoker skrifaði jákvæða gagnrýni um uppsetningu Irvings á Hamlet í Dublin árið 1876. Stoker fór einnig sjálfur að skrifa smásögur á þessum tíma.

Árið 1878 giftist hann Florence Balcombe, sem hafði áður verið heitkona Oscars Wilde. Hjónin fluttu til London og Stoker var þar ráðinn af Irving vini sínum sem leikhússtjóri Lyceum-leikhússins. Stoker kynntist þar ýmsum rithöfundum síns tíma, þar á meðal James McNeil Whistler og Sir Arthur Conan Doyle.

Stoker hélt sjálfan sig út af fyrir sig en vegna skírlífs hjónabands þeirra Balcombe, aðdáunar Stokers á Walt Whitman, Hall Caine og Henry Irving, og vinskapar þeirra Oscars Wilde, telja sumir fræðimenn að Stoker hafi verið samkynhneigður og hafi skrifað sögurnar sínar til að fá útrás fyrir kynferðislega bælingu sína. Árið 1912 krafðist Stoker þess opinberlega að allir samkynhneigðir rithöfundar í Bretlandi yrðu fangelsaðir. Því hefur verið velt upp að hann hafi lagt þetta til vegna sjálfshaturs eða til þess að vekja ekki grunsemdir á sjálfum sér. Stoker byrjaði að skrifa Drakúla aðeins fáeinum vikum eftir að vinur hans, Oscar Wilde, hafði verið sóttur til saka og dæmdur fyrir samkynhneigð sína.

Bram Stoker fékk nokkur heilablóðföll á ævi sinni og lést loks úr einu þeirra á heimili sínu á George's Square þann 20. apríl árið 1912. Sumir ævisöguritarar hafa kennt sárasótt um dauða Stokers en aðrir segja að hann hafi unnið sér til óbóta og dáið úr ofþreytu.

Tilvísanir

Írskir rithöfundar
Deiliskipulag

Deiliskipulag er skipulagsáætlun fyrir afmarkað svæði eða reit innan sveitarfélags. Það er lægsta og ítarlegasta stig skipulags í íslenska skipulagskerfinu.  Deiliskipulag skal gera fyrir einstök svæði eða reiti þar sem framkvæmdir eru fyrirhugaðar og skal jafnan miða við að það taki til svæða sem mynda heildstæða einingu. Við gerð deiliskipulags skal byggt á stefnu aðalskipulags og hún útfærð fyrir viðkomandi svæði eða reit.

Framsetning deiliskipulags 
Í deiliskipulagi eru teknar ákvarðanir um eftirtalda þætti: 
 lóðir, 
 lóðanotkun, 
 byggingarreiti, 
 byggðamynstur, þ.m.t. nýtingarhlutfall, 
 útlit mannvirkja og form eftir því sem við á og 
 aðrar skipulagsforsendur sem þurfa að liggja fyrir vegna byggingar- og framkvæmdaleyfa. 

Deiliskipulag skal setja fram á skipulagsuppdrætti ásamt skipulagsgreinargerð. Í greinargerð deiliskipulags er forsendum þess lýst og sett fram stefna deiliskipulagsins og umhverfismat áætlunarinnar, þegar við á. Í greinargerðinni skal m.a. setja skipulagsskilmála í samræmi við stefnuna. Á skipulagsuppdrætti deiliskipulags skal setja fram þá stefnu sem kynnt er í skipulagsgreinargerð fyrir skipulagssvæðið að svo miklu leyti sem það getur átt við. 

Sveitarstjórn ber ábyrgð á og annast gerð deiliskipulags.Landeigandi eða framkvæmdaraðili getur óskað eftir því við sveitarstjórn að gerð sé tillaga að deiliskipulagi eða breytingu á deiliskipulagi á sinn kostnað.

Þróunarsvæði 
Við deiliskipulagsgerð í þegar byggðu hverfi getur sveitarfélag ákveðið að skilgreina afmarkað svæði sem þróunarsvæði þar sem vinna skal hefðbundið deiliskipulag. Í slíkri áætlun skal tilgreina framkvæmdatíma áætlunarinnar sem skal vera a.m.k. fimm ár en ekki lengri en fimmtán ár. Framkvæmdatími áætlunarinnar hefst við gildistöku áætlunarinnar en ef hann er ekki tilgreindur skal miða við fimmtán ár.

Hverfisskipulag 
Þegar unnið er deiliskipulag í þegar byggðu hverfi er unnt að gera svo kallað hverfisskipulag.  Þegar unnið er að slíku hverfisskipulagi er heimilt að víkja frá kröfum um framsetningu sem gerðar eru til deiliskipulagsáætlana í nýrri byggð og leggja frekar áherslu á almennar reglur um yfirbragð byggðarinnar auk almennra rammaskilmála. Lagt skal mat á varðveislugildi svipmóts byggðar og einstakra bygginga sem fyrir eru, með gerð húsakönnunar. Reglur um málsmeðferð deiliskipulags gilda um hverfisskipulag eftir því sem við á.

Rammaskipulag 
Áður en kemur að gerð deiliskipulags fyrir stærri heildstæð svæði grípa sveitarfélög til þess að gera rammaskipulag fyrir svæðið til að sýna að hluta úfærslu forsenda aðalskipulags en ekki með sömu nákvæmni og formfestu sem gildir um deiliskipulag. Rammaskipulagið er þá ráðgefandi um gerð deiliskipulags sem kann að vera útfært í einum eða fleiri hlutum. Dæmi um svæði þar sem gert hefur verið rammaskipulag áður en kemur að gerð deiliskipulagsáætlana eru: Ártúnshöfði  og Skerjabyggð.

Heimildir 

Skipulagsfræði
Fáni Ómans

Fáni Ómans er samanstendur af þremur borðum (hvítum, grænum og rauðum) með rauðri breiðri súlu til vinstri, sem inniheldur skjaldarmerki ríkisins. Hvíti liturinn táknar frið og velstand, sá græni frjósemi og græn fjöll, en sá rauði fyrir baráttuna gegn útlendum innrásarherjum. Hlutföll eru 1:2

Eldri útgáfur

Óman
Óman
Vargsnigill

Vargsnigill (Arion vulgaris) er af Arionidae-ætt snigla sem ekki bera kuðung. Hann er rauður, rauðbrúnn eða rauðgulur að lit og getur náð 15 cm lengd. Snigillinn er upprunninn á Íberíuskaga og barst þaðan til annarra svæða í Mið- og Vestur-Evrópu upp úr 1960, líklega af mannavöldum. Hann var áður þekktur undir heitinu spánarsnigill. Vegna þurrs loftslags á Íberíuskaga hefur hann aldrei verið sérstaklega fyrirferðarmikill sem tegund þar, en þegar hann barst til rakari svæða í Norður-Evrópu fjölgaði honum hratt og er almennt talinn til meindýra. Snigillinn gefur frá sér mikið slím, gult að lit, og á sér fáa náttúrulega óvini. Þó er vitað að broddgeltir, greifingjar, villigeltir og einhverjar tegundir anda éta hann. Hann étur flest sem hann kemst í, allt frá matjurtum, kryddjurtum, laukum og skrautblómum til hundaskíts, hræja og annarra snigla. Vargsnigils varð vart á Skáni í Svíþjóð árið 1975 og hefur smám saman orðið landlægur á Norðurlöndum síðan, fannst í Noregi 1988, Danmörku 1991, Færeyjum 1996 og á Íslandi fannst hann fyrst í vesturbæ Reykjavíkur í ágústmánuði árið 2003, á Ólafsfirði 2004 og á hverju ári síðan. Vargsnigill breiðist smám saman um Ísland og fannst fyrst  á Vestfjörðum í júlí 2008.

Vargsniglar eru tvíkynja og geta, hvort heldur eð er, frjóvgað sjálfa sig eða frjóvgað hvor annan þegar tveir hittast. Þeir grafa sig niður í jörðina og leggjast í dvala yfir veturinn, og þar sem þeir þola frost ekki vel, þá eru snjóþungir vetur hentugri fyrir þá en snjóléttir. Snigillinn verður kynþroska um fimm vikna gamall, verpir nokkrum tugum eggja í einu og þau klekjast á 3,5-5 vikum. Þeir eru því fljótir að fjölga sér þegar aðstæður eru þeim hagstæðar. Í Danmörku verða þeir stundum svo margir að menn telja 50 stykki á fermetra.

Heimild og ítarefni 
 Náttúrufræðingurinn, tímarit Hins íslenska náttúrufræðafélags, Reykjavík, árg. 73 (3-4), s. 75-78, 2005. Skoðuð 6. júní 2008. (Greinin vistuð og aðgengileg sem pdf-skjal á heimasíðu Náttúrufræðistofnunar Íslands.)
 Náttúrufræðistofnun Íslands: Vargsnigill
 Náttúrufræðistofnun Íslands: Spánarsnigill snemma á ferð (frétt 4. júní 2008)

Sniglar
Meindýr
Aðkomudýr
Skuggasnigill

Skuggasnigill (fræðiheiti: Arion fuscus) er tegund af smávönum landsniglum í svartsniglaætt (Arionidae).

Arion subfuscus (Draparnaud, 1805) er talið vera samnefni að hluta við Arion fuscus. Arion subfuscus (Draparnaud, 1805) og A. fuscus (Müller, 1774) eru mjög svipaðir og búsvæði sem skarast í norðvestur Evrópu. Arion fuscus er útbreiddur um mið, norður og austur Evrópu, en A. subfuscus er í vestur Evrópu. (Af hagnýtum ástæðum eru þeir taldir sama tegundin í Þýskalandi og Tékklandi.) Aðeins er hægt að greina þá í sundur á innri kynkirtlum og efnagreiningu á ensímum (alloenzyme).

Útbreiðsla
Tegundin kemur fyrir í Evrópu og Asíu.
Hann finnst einnig á Íslandi.

Búsvæði
Skuggasnigill er gjarnan undir föllnum trjábolum og undir rotnandi berki í skógum, en einnig undir runnum, í görðum, beitarlandi og sandöldum.

Tilvísanir

Viðbótar lesning
 Pinceel J., Joardens K., Van Houtte N., De Winter A.J. & Backeljau T. 2004: Molecular and morphological data reveal cryptic taxonomic diversity in the terrestrial slug complex Arion subfuscus/fuscus (Mollusca, Pulmonata, Arionidae) in continental north-west Europe. Biological Journal of the Linnean Society 83: 23–38. http://www.doi.org/10.1111/j.1095-8312.2004.00368.x
 Pinceel J., Joardens K., Pfenninger M. & Backeljau T. 2005: Rangewide phylogeography of a terrestrial slug in Europe: evidence for Alpine refugia and rapid colonization after the Pleistocene glaciations. Molecular Ecology 14: 1133–1150. http://www.doi.org/10.1111/j.1365-294X.2005.02479.x
 http://www.springerlink.com/content/7gqg56435443234k/
 "Activity and Ecological Distribution of the Slug, Arion subfuscus (Draparnaud) (Stylommatophora, Arionidae)". JSTOR
 "Relations between forest management and slug assemblages (Gastropoda) of deciduous regrowth forests".

Ytri tenglar
Arion subfuscus at Animalbase taxonomy,short description, distribution, biology,status (threats), images 
Arion subfuscus at Encyclopedia of Life

Sniglar
Svartsnigill

Svartsnigill (fræðiheiti: Arion ater) er stór landsnigilstegund sem er yfirleitt nær svört á lit. Hann er frá Norður-Evrópu en finnst nú í norðurhluta Norður-Ameríku og nýlega í Ástralíu. Hann finnst á Íslandi aðallega á láglendi.

Tilvísanir

Ytri tenglar
Arion ater at Animalbase taxonomy,short description, distribution, biology,status (threats), images 
Arion ater at Encyclopedia of Life images (3 pages)
 "European black slug", Alan Watson Featherstone, Species profile, Trees for Life website, accessed 23 July 2011

Sniglar
Mars Reconnaissance Orbiter

Mars Reconnaissance Orbiter er geimkönnunarfar NASA sem kannar yfirborð reikistjörnunnar Mars frá sporbaug. Geimfarinu var skotið á loft 12. ágúst 2005 og það komst á braut um Mars 10. mars 2006. Þá voru þrjú önnur geimför á braut um Mars: Mars Global Surveyor, Mars Express og 2001 Mars Odyssey, og tveir marsbílar á yfirborðinu: Spirit og Opportunity. Mars Global Surveyor og Spirit hafa síðan hætt að senda gögn. 

Mars Reconnaissance Orbiter er með fjölda rannsóknartækja eins og litrófsmæli og ratsjá sem eru notuð til að greina landslag, jarðlög, steindir og ís á yfirborði Mars. Geimfarið fylgist líka með veðri. Það er með nýtt fjarskiptakerfi sem gerir því kleift að senda margfalt meiri gögn til jarðar en eldri geimkönnunarför. Gert er ráð fyrir að það muni halda áfram að starfa fram á 4. áratug 21. aldar.

Geimkönnunarför
Könnun Mars
Ligue 1

Ligue 1 eða Franska úrvalsdeildin er efsta deild í knattspyrnu í Frakklandi. 20 lið eru í deildinni.  AS Saint-Étienne er sigursælasta liðið. Tímabilið er frá ágúst og fram í maí.

Árangur liða

Athugasemdir:
 Marseille voru sviptir titlinum tímabilið 1992-1993 vegna spillingarmála. Engin hlaut titillinn það ár.

Heimild

Úrvalsdeildir knattspyrnu í Evrópu
Édith Cresson

Édith Cresson (f. Édith Campion, 27. janúar 1934) er franskur stjórnmálamaður. Hún var fyrsta konan sem gegndi embætti forsætisráðherra Frakklands. Stjórnmálaferli hennar lauk með hneykslismáli og ákæru fyrir spillingu þegar hún var framkvæmdastjóri rannsóknar-, vísinda- og tækninefndar Evrópusambandsins.

Ráðherratíð
François Mitterrand Frakklandsforseti útnefndi Cresson forsætisráðherra þann 15. maí 1991. Hún varð fljótt mjög óvinsæl meðal kjósenda og neyddist til að láta af embættinu eftir aðeins eitt ár eftir lélegt fylgi Sósíalistaflokksins í héraðskosningum árið 1992. Ráðherratíð hennar var ein sú stysta í sögu fimmta lýðveldisins. Sem forsætisráðherra var hún sökuð um kynþáttafordóma vegna gagnrýni sinnar á verslunarháttum Japana þegar hún kallaði þá „gula maura sem vilja leggja undir sig heiminn“. Þegar Cresson ræddi kynferði engilsaxneskra karlmanna við bandaríska fréttamanninn Chris Wallace lét hún þau orð falla að „[sér fyndist] samkynhneigð undarleg. Hún er öðruvísi og jaðarsett. Hún er frekar hluti af engilsaxneskum hefðum en latneskum.“

Sem framkvæmdastjóri hjá Evrópusambandinu var Cresson meðal þeirra sem voru sökuð um fjársvik í hneykslismálinu sem leiddi til afsagnar Santer-framkvæmdastjórnarinnar árið 1999. Hún var dæmd sek fyrir að tilkynna ekki misræmi í ungliðanámskeiði þar sem fúlgur fjár hurfu í vasa skipuleggjendanna. Hún viðurkenndi að ef til vill hefði hún verið „svolítið kærulaus“.

Tilvísanir

Forsætisráðherrar Frakklands
Fulltrúar í framkvæmdastjórn Evrópusambandsins
Tröllasmiður

Tröllasmiður (fræðiheiti: Carabus problematicus) er stór bjöllutegund. Hann finnst víða um Evrópu, þar á meðal Skandinavíu, Kólaskaga, Skotlandi og Færeyjum. Á Íslandi finnst hann aðeins á Suðausturlandi (þar sem hann er kallaður einnig tordýflamóðir ) en er þó talinn hafa verið lengi hér.
 
Búsvæði er í gras- og mólendi og grýttu landi með rótum fjalla. Hann heldur sig að mestu undir steinum að degi en er virkur að næturlagi. Fæða er smádýr af ýmsu tagi, t.d. sniglar.

Íslenski tröllasmiðurinn er nægilega frábrugðinn tröllasmiðum í nágrannalöndum til að vera skilgreindur sem sérstök undirtegund (C. p. islandicus).

Tilvísanir

Bjöllur
Arion (ættkvísl)

Arion er ættkvísl landsnigla af svartsniglaætt (Arionidae). Flestar tegundir í Evrópu palearktísku ættkvísl eru ættaðar frá Íberíuskaga. Talið er að sex tegundir að lágmarki finnist hérlendis.

Erfitt getur verið að greina tegundirnar frá hver annarri í fljótu bragði, vegna þess að einstaklingar tegunda geta verið breytilegir á lit og með fáum áberandi einkennum milli tegunda. Litur einstaklinga getur verið breytilegur eftir fæði.

Sumar tegundirnar eru þekktar sem meindýr, svo sem A. vulgaris auct. non Mabille (= A. vulgaris), sem skaðar ræktunarjurtir og garðplöntur, og A. rufus, algeng (erlendis) garðaplága. Arion sniglar eru oft fluttir um heiminn með plöntum og grænmeti og sveppum.

Tegundir
Það eru um 40 tegundir í ættkvíslinni.

Meðal tegunda:

 Arion ater – Svartsnigill
 Arion circumscriptus – Rákasnigill
 Arion distinctus Mabille, 1868
 Arion fasciatus – Beltasnigill
 Arion flagellus
 Arion fuscus
 Arion hortensis Férussac, 1819 
 Arion intermedius Normand, 1852 (syn. Arion alpinus Pollonera, 1887) – Putasnigill
 Arion lusitanicus
 Arion obesoductus (syn. Arion alpinus auctt. non Pollonera, 1887)
 Arion occultus
 Arion owenii
 Arion rufus  
 Arion silvaticus
 Arion simrothi
 Arion subfuscus – Skuggasnigill
 Arion transsylvanus Simroth, 1885
 Arion vulgaris (syn. Arion lusitanicus auct. non Mabille) – Spánarsnigill

Einnig meðtalinn
Arion vejdorskyi, tegund með óvissa flokkunarstöðu

Tilvísanir

Sniglar
Rákasnigill

Rákasnigill (fræðiheiti: Arion circumscriptus) er tegund af landsniglum sem finnst aðallega í Mið- og Norður-Evrópu. Hann finnst líklega á láglendi um allt land á Íslandi.

Flokkun
Nýlegar rannsókir sýna að þrjár tegundir í ættkvíslinni (Arion (Carinarion) fasciatus, Arion (Carinarion) silvaticus og Arion (Carinarion) circumscriptus) eru líklega í raun ein tegund. Nafnið Arion fasciatus hefur forgang (Principle of Priority).

Sníkjudýr 
Meðal sníkjudýra í Arion circumscriptus eru:
 Parelaphostrongylus tenuis - Millistig, sníkir á hjartardýrum í Norður-Ameríku.

Tilvísanir

Ytri tenglar 
Arion circumscriptus at Animalbase taxonomy,short description, distribution, biology,status (threats), images 
   Arion circumscriptus  on the UF / IFAS Featured Creatures Web site
  Hjá Encyclopedia of Life

Sniglar
Fáni Úganda

Fáni Úganda tók gildi 9. október 1962, þann dag sem Úganda fékk sjálfstæði frá Bretlandi. 

Fáninn samanstendur af sex jafn breiðum liggjandi borðum í röðinni svartur, gulur, rauður og aftur svartur, gulur, rauður. Í miðju fánans er teikning af þjóðartákninu, fuglinum grákrónutrönu, með hvítan bakgrunn. Hlutföll eru 2:3.

Fyrri fánar 

Úganda
Úganda
Fáni Alsír

Fáni Alsír er með tveimur jafn breiðum standandi borðum í grænum (stangarmegin) og hvítum litum. Rauð fimmkanta stjarna er í munni granns hálfmána í miðjunni. Hálfmáninn, stjarnan og græni liturinn eru tákn íslams.

Fáninn tók gildi 3. júlí 1962.

Alsír
Alsír
Olympique Lillois

Olympique Lillois var fótboltalið frá Lille í Frakklandi. Það var stofnað árið 1902 og lagt niður árið 1944 þegar það sameinaðist Sporting Club Fivois undir merkjum Lille OSC.

Árið 1933 varð Olympique Lillois fyrsta félagið til að vinna Frakklandsmeistaratitilinn í knattspyrnu þegar það varð sigurvegari í Ligue 1.

Frönsk knattspyrnufélög
Salman bin Abdul Aziz al-Sád

Salman bin Abdulaziz Al Sád (سلمان بن عبد العزیز آل سعود á arabísku letri) (f. 31. desember 1935) er konungur Sádi-Arabíu, forsætisráðherra Sádi-Arabíu og verndari hinna tveggja heilögu moska frá byrjun ársins 2015.

Salman var aðstoðarríkisstjóri og síðar ríkisstjóri Ríad-fylkis í 48 ár, frá 1963 til 2011. Hann var þá útnefndur varnarmálaráðherra ríkisins. Árið 2012 var hann útnefndur ríkisarfi að krúnu Sádi-Arabíu eftir dauða bróður síns, Nayef bin Abdulaziz. Salman var krýndur konungur Sádi-Arabíu þann 23. janúar árið 2015 eftir að hálfbróðir hans, Abdúlla konungur, lést.

Meðal þess sem Sádar hafa gert á konungstíð Salmans er hernaðarinngrip í borgastyrjöldina í Jemen. Sádar hafa einnig kynnt áætlun (Saudi Vision 2030) um að draga úr mikilvægi olíuframleiðslu í sádi-arabíska efnahagnum. Árið 2018 gaf Salman einnig út konunglega tilskipum sem gáfu konum í Sádi-Arabíu ökuréttindi. Sonur Salmans, krónprinsinn Múhameð bin Salman, stóð að baki margra þessara ákvarðana og er af mörgum talinn hinn eiginlegi valdsmaður á bak við krúnuna.

Heimild
 

Konungar Sádí-Arabíu
Fólk nefnt í Panamaskjölunum
Múhameð bin Salman

Múhameð bin Salman bin Abdulaziz Al Sád (محمد بن سلمان بن عبدالعزيز آل سعود á arabísku letri) (f. 31. ágúst 1985), stundum kallaður MbS, er krónprins Sádí-Arabíu og einnig forsætisráðherra landsins. Hann hefur áður verið fyrsti varaforsætisráðherra, forseti viðskipta- og þróunarmálaráðs og varnarmálaráðherra Sádi-Arabíu. Hann var yngsti opinberi embættismaður í heimi þegar hann tók við embættum sínum. Múhameð hefur verið lýst sem valdsmanninum á bak við krúnu föður síns, Salmans konungs. Múhameð var lýstur ríkisarfi Sádí-Arabíu í júní árið 2017 eftir að faðir hans ákvað að svipta frænda sinn og þáverandi erfingja, Múhameð bin Nayef, öllum embættum og titlum.

Múhameð hefur staðið fyrir ýmsum umbótum, þar á meðal setningu reglugerða sem takmarka völd trúarlögreglunnar og afléttingu á banni við ökuréttindum kvenna. Samfélagsþróun af ýmsu tagi hefur orðið á valdatíð hans, þar á meðal setning fyrstu opinberu tónleikanna með söngkonum, opnun fyrstu leikvanganna sem aðgengilegir eru konum og aukinn aðgangur kvenna að atvinnulífinu.

Þrátt fyrir að Múhameð hafi verið hrósað víða um heim fyrir viðleitni sína til frjálslyndisvæðingar í innanríkismálum Sádi-Arabíu hefur hann einnig verið gagnrýndur af mannréttindahópum. Meðal annars hefur hann sætt gagnrýni fyrir fyrir fangelsun og pyntingar á mannréttindafrömuðum innan ríkisins, hernaðarinngrip Sáda í borgarastyrjöldina í Jemen, versnandi samskipti við Katar  og Líbanon og handtöku margra meðlima sádísku konungsættarinnar. Í þróunaráætlun Múhameðs (Saudi Vision 2030) er velt upp ýmsum efnahags-, samfélags- og trúarbreytingum og stungið upp á því að ríkisrekna olíufélagið Aramco verði sett á opinberan hlutabréfamarkað.

Þrátt fyrir umbótatillögur Múhameðs bin Salman hafa handtökur og ofsóknir á mannréttindafrömuðum færst í aukana í valdatíð hans. Amnesty International og Mannréttindavaktin gagnrýna enn ríkisstjórn Sádi-Arabíu fyrir mannréttindabrot. 

Mikla athygli vakti árið 2018 þegar einn helsti gagnrýnandi Múhameðs, blaðamaðurinn Jamal Khashoggi, var myrtur í sendiráði Sáda í Istanbúl. Talið er að menn á snærum sádí-arabískra stjórnvalda hafi pyntað Khashoggi, myrt hann og bútað lík hans í sundur. Deilt hefur verið um hvort krónprinsinn hafi vitað af morðinu eða fyrirskipað það sjálfur. Fyrrverandi yfirmaður bresku leyniþjón­ust­unn­ar MI6, John Sawers, sagði sterkar vísbendingar benda til þess að prinsinn hafi skipulagt morðið og kallaði kenningar um að stjórnlausir morðingjar beri ábyrgð á því „blygðun­ar­laus­an upp­spuna“. Opinberlega fordæmdi Múhameð morðið en sagði einnig síðar að Khashoggi hafi verið „hættulegur íslamisti“ og meðlimur í íslamistasamtökunum Bræðralagi múslima. Þann 17. nóvember ályktaði bandaríska leyniþjónustan að krónprinsinn hefði fyrirskipað morðið. Árið 2021 birti ríkisstjórn Joe Biden Bandaríkjaforseta tveggja ára gamla skýrslu þar sem jafnframt var komist að þeirri niðurstöðu að krónprinsinn hefði veitt samþykki fyrir morðinu á Khashoggi. 

Múhameð bin Salman var formlega útnefndur forsætisráðherra Sádi-Arabíu þann 27. september 2022.

Tilvísanir

Sád-ætt
Sádi-arabískir stjórnmálamenn